สภาพคล่องไม่ดี! EARTH เบี้ยวหนี้ตั๋ว B/E อีก 10 ล้านบาท
สภาพคล่องไม่ดี! EARTH ผิดชำระหนี้ตั๋ว B/E บ.ย่อย TCOAT อีกจำนวน 10 ล้านบาท ฟากเจ้าหนี้แจงอยู่ระหว่างการปรึกษาประเด็นข้อกฎหมายสำหรับตั๋วแลกเงินดังกล่าว
18 ก.ค. 2560

นางพรทิพย์ เจริญอาภรณ์วัฒนา ประธานบริษัท อุตสาหกรรมผ้าเคลือบพลาสติกไทย จำกัด (มหาชน) หรือ TCOAT เปิดเผยว่า บริษัท ยูไนเต็ด คัลเลอร์ คอร์ปอเรชั่น จำกัด ซึ่งเป็นบริษัทย่อย ได้แจ้งรายการผิดนัดชำระหนี้ของตั๋วแลกเงินจำนวน 1 ฉบับ วงเงิน 10 ล้านบาท จากที่ลงทุน 2 ฉบับ รวม 20 ล้านบาทในตั๋วแลกเงินของ บริษัท เอ็นเนอร์ยี่ เอิร์ธ จำกัด (มหาชน) หรือ EARTH 
โดยการลงทุนดังกล่าวเป็นไปตามที่ประชุมคณะกรรมการบริษัทเมื่อวันที่ 8 ก.ค.59 อนุมัติให้บริษัท ยูไนเต็ด คัลเลอร์ คอร์ปอเรชั่น จำกัด ลงทุนในตั๋วแลกเงินของ EARTH โดยการดำเนินการของสถาบันการเงินแห่งหนึ่ง เนื่องจากผลตอบแทนของตั๋วแลกเงินดังกล่าวมีผลตอบแทนสูงกว่าอัตราดอกเบี้ยเงินฝากประจำ
จากนั้นบริษัทย่อยได้รับแจ้งจากสถาบันการเงินดังกล่าวว่า EARTH ได้ผิดนัดชำระหนี้ในวันที่ครบกำหนดชำระเมื่อวันที่ 12 ก.ค.60 ซึ่งบริษัทย่อยได้ทำการออกหนังสือทวงถามเป็นที่เรีบบร้อยแล้วเมื่อวันที่ 13 ก.ค.60 เพื่อให้ชำระหนี้ตามตั๋วแลกเงินดังกล่าว ปัจจุบันอยู่ในระหว่างขั้นตอนการปรึกษาประเด็นข้อกฎหมายสำหรับตั๋วแลกเงินดังกล่าว
สำหรับการลงทุนในตั๋วแลกเงินของ EARTH จำนวน 2 ฉบับ ได้แก่ EARTH1740001 มูลค่าหน้าตั๋ว 10 ล้านบาท ครบกำหนดชำระวันที่ 12 ก.ค.60 อัตราดอกเบี้ย 3.90% และ EARTH1840001 มูลค่าหน้าตั๋ว 10 ล้านบาท ครบกำหนดชำระวันที่ 1 พ.ย.60 อัตราดอกเบี้ย 4.30% โดยการลงทุนในตั๋วแลกเงินทั้ง 2 ฉบับ คิดเป็น 3.28% ของสินทรัพย์รวม ณ วันที่ 31 มี.ค.60

อย่างไรก็ตาม บริษัทย่อยแจ้งต่อบริษัทว่าจะดำเนินการอย่างรอบคอบ และรัดกุมเพื่อติดตามหนี้ดังกล่าวให้ชำระคืนแก่บริษัทอย่างเต็มความสามารถ
ทั้งนี้ EARTH มีภาระหนี้ที่ครบกำหนดชำระในงวดเดือน ก.ค.60 ได้แก่ ตั๋ว EARTH17711A มูลค่าหน้าตั๋ว 30 ล้านบาท ครบกำหนด 11 ก.ค.60 และ ตั๋ว EARTH17712A,B,C มูลค่าหน้าตั๋ว 160 ล้านบาท ครบกำหนด 12 ก.ค.60, ตั๋ว EARTH17719A มูลค่าหน้าตั๋ว 100 ล้านบาท ครบกำหนด 19 ก.ค.60 และ ตั๋ว EARTH17726A,B มูลค่าหน้าตั๋ว 100 ล้านบาท ครบกำหนด 26 ก.ค.60